MESSAĠĠ TAL-MILIED MILL-PRESIDENT Għeżież Maltin u Għawdin, Nixtieq nibda dan il-messaġġ billi qabel xejn inwassal ix-xewqat tiegħi u ta' marti għal Milied Hieni lill-poplu Malti u Għawdxi kollu. Din hija l-ewwel darba li qed nidħol fid-djar tagħkom fl-okkażjoni ta' festi tal-Milied bħala President ta' Malta. Għalija din hija okkażjoni ta' sinifikat kbir. Ħafna minnkom diġà tafu kif inħossni dwar dak li qiegħed iseħħ f'pajjiżna, u naf li ħafna minnkom tħossukhom l-istess. Kif diġà għidt nhar it-13 ta' Diċembru, bħalkom u magħkom inħossni mdejjaq u maħsud. Dan m'hu żmien faċli għal ħadd. Iżda minkejja dan kollu, nixtieq illum aktar minn qatt qabel li nżommu quddiem għajnejna lvaluri li nassoċċjaw mal-festa tal-Milied u napprezzaw it-tajjeb kollu li jagħmilna Maltin - illealtà lejn il-familja, il-bżulija, il-ġenerożità tagħna. B'mod speċjali, permezz ta' dan il-messaġġ nixtieq li nirriflettu dwar is-tifsira ta' dawn ilfesti u kif dawn jistgħu jkunu ta' għajnuna biex terġaˋ ssaltan l-għaqda fostna l-Maltin. Min-naħa tiegħi nixtieq ngħid 'grazzi' lilkom, il-pubbliku b'mod ġenerali, għas-sostenn li tajtuni tul dawn l-ewwel xhur tal-Presidenza tiegħi, speċjalment fil-mumemti l-aktar diffiċli. Sibt ħafna saħħa u kuraġġ fl-appoġġ tagħkom. Ngħidilkom 'grazzi' wkoll talli qegħdin tħaddnu l-valuri u l-għanijiet li jien ħejjejt għallPresidenza - is-solidarjetà fil-mard, il-ġlieda kontra l-faqar, l-inklużjoni, u l-volontarjat. Aħna l-Maltin, l-ewwel ma tiġina f'moħħna f'dawn il-ġranet, hija l-għożża u l-għaqda filfamilja. Hekk hu xieraq f'dawn il-jiem ta' festi iżda wkoll matul is-sena kollha. Tajjeb li nħarsu lejn dawk il-membri tal-familji tagħna li forsi huma iktar vulnerabbli, u nagħtuhom l-attenzjoni kollha li jeħtieġu. Nixtieq li nżommu kull sens ta' tolleranza u rispett, speċjalment fir-rigward ta' dawk li ma jaħsbuhiex bħalna f'kollox, jew forsi ma' min anki nibtet it-tensjoni dan l-aħħar. Ejjew nagħmlu l-almu tagħna biex inwarrbu dan kollu u nħarsu lejn dak li jgħaqqadna u mhux dak li jifridna. L-ispirtu tal-Milied jitlob mingħandna li nwittu ftit it-tensjoni ta' bejnietna. Is-solitudni hija kerha – u f'dan iż-żmien tas-sena tinħass ħafna iktar. Nagħmel appell lil kull wieħed u waħda minnkom biex idduru bil-morda tagħna, bl-anzjani u b'min forsi m'għandux il-mezzi li jgawdi daqs membri oħra tal-familja. Tibqgħux bierda quddiem min jinsab waħdu jew imċaħħad. Ma nistax ma nagħmilx appell ieħor għall-ġenerożità – li għaliha l-poplu Malti huwa tant magħruf. Kif tafu tajjeb, matul dawn l-aħħar ġimgħat ingħatat spinta qawwija lill-ħidma fil-ġbir ta' fondi għall-Malta Community Chest Fund Foundation. Hemm bżonn ta' għajnuna kbira lil ħafna madwarna. Ħafna li jidhru, u bosta aktar li ma jidhrux, qegħdin ibatu fis-silenzju. Lil dawn obbligati ngħinuhom. Ma' dak kollu li ġara u li għaddej m'għandux jeħel il-marid u mhux aċċettabbli li massitwazzjoni politika inkissru wkoll kull tama ta' għajnuna għal min hu batut. Ser ikun qed inserraħ fuq l-għajnuna tagħkom ilkoll, speċjalment fis-26 ta' Diċembru flavvinement annwali ta' L-Istrina. Hekk kif qed toqrob sena ġdida, nagħlaq billi nistedinkom tħarsu lejn dak li tistgħu tagħmlu, intom fid-djar, fl-iskejjel, fil-postijiiet tax-xogħol tagħkom biex tgħinu l-pajjiżna jerġaˋ jiġi fuq saqajh. Kulħadd għandu sehem x'jagħti, u hawnhekk ukoll ser inkun qed inserraħ fuq l-għajnuna tagħkom lkoll biex flimkien nagħmlu s-sena l-ġdida waħda fejn kulħadd, bla ebda eċċezzjoni, iħossu stmat u rispettat. Dan iseħħ biss jekk kulħadd jerfa' r-responsabbiltajiet li jkun mgħobbi bihom, iwettaqhom b'onestà u trasparenza u jpoġġi l-interess tal-pajjiż l-ewwel u qabel kollox. Min-naħa tiegħi, inwegħdkom li ser nibqa' nqiegħed l-interess tagħkom lkoll quddiem għajnejja, f'kull pass u f'kull deċizjoni mistennija minni. Minn qalbi nixtieq lilkom u lill-familji tagħkom, Milied Hieni, u Sena Ġdida mimlija barka, sliem u fuq kollox is-saħħa.